自覺二首 二
作者：白居易
朝代：唐

paragraphs: 朝哭心所愛，暮哭心所親。
親愛零落盡，安用身獨存。
幾許平生歡，無限骨肉恩。
結爲腸間痛，聚作鼻頭辛。
悲來四支緩，泣盡雙眸昏。
所以年四十，心如七十人。
我聞浮屠教，中有解脫門。
置心爲止水，視身如浮雲。
斗擻垢穢衣，度脫生死輪。
胡爲戀此苦，不去猶逡巡。
迴念發弘願，願此見在身。
但受過去報，不結將來因。
誓以智慧水，永洗煩惱塵。
不將恩愛子，更種悲憂根。